**Drew Doughty** (s. 8. joulukuuta 1989 London, Ontario) on kanadalainen jääkiekkoilija, pelipaikaltaan puolustaja. Hän edustaa NHL-seura Los Angeles Kingsiä.

Ura
---

### Juniorivuodet

Ennen ammattilaisuraansa Doughty pelasi vuodet 2005–2008 Guelph Stormin riveissä OHL-junioriliigassa. Hän pelasi yhteensä 190 OHL:n runkosarjaottelua ja teki 157 tehopistettä, 39 maalia ja 118 syöttöpistettä, sekä 28 pudotuspeliottelua, joissa teki 27 tehopistettä, viisi maalia ja 22 syöttöpistettä. Hän oli kaikilla kolmella kaudella Stormin eniten pisteitä tehnyt puolustaja ja kaudella 2006–2007, jolla hän teki OHL-vuosiensa parhaat tehot, joukkueensa paras pistemies. Hän oli 2006–2007 toiseksi eniten pisteitä tehnyt puolustaja OHL:ssä Ryan Wilsonin jälkeen tehtyään 67:ssä runkosarjaottelussa 21 maalia ja annettuaan 53 maalisyöttöä. Kauden 2007–2008 jälkeen Doughty palkittiin OHL:n parhaan puolustajan palkinnolla Max Kaminsky Trophylla.

Doughty valittiin vuosina 2007 ja 2008 OHL:n ensimmäiseen tähdistökentälliseen. Jälkimmäisenä vuonna hänet valittiin myös Canadian Hockey Leaguen ensimmäiseen tähdistökentälliseen.

### Ammattilaisura

Doughty sai NHL-varauksen, kun Los Angeles Kings varasi hänet numerolla kaksi varaustilaisuuden 2008 ensimmäisellä kierroksella. Hän aloitti ammattilaisuransa samana vuonna. Hän pelasi ensimmäisen NHL-ottelunsa 11. lokakuuta 2008, jolloin Kings kohtasi vierasottelussa San Jose Sharksin. NHL-uransa ensimmäisen maalin hän teki 20. lokakuuta 2008 Kingsin kotiottelussa Colorado Avalanchea vastaan. Doughty teki joukkueensa 3–4-kavennusmaalin, joka jäi samalla ottelun viimeiseksi maaliksi.

Doughty pelasi NHL-tulokaskaudellaan, kaudella 2008–2009, 81 runkosarjaottelua ja teki 27 tehopistettä, kuusi maalia ja 21 syöttöpistettä. Jääaikaa hän sai tuolloin keskimäärin 23 minuuttia ja 49 sekuntia ottelua kohden, eniten tulokkaista ja joukkueensa pelaajista. Kauden jälkeen hänet nimettiin NHL:n tulokkaiden tähdistökentälliseen.

Doughty nimettiin vuonna 2010, toisen NHL-kautensa päätteeksi, NHL:n toiseen tähdistökentälliseen. Hän oli myös ehdolla parhaan puolustajan palkinnon James Norris Memorial Trophyn saajaksi. Doughty sijoittui runkosarjakaudella 2009–2010 puolustajien pistepörssin kolmanneksi, puolustajien maalipörssin jaetulle sijalle kaksi sekä puolustajien syöttöpörssin jaetulle sijalle viisi.

Kaudella 2011–2012 Doughty oli voittamassa Los Angeles Kingsin seurahistorian ensimmäistä Stanley Cupia. Kings kohtasi NHL:n loppuottelusarjassa New Jersey Devilsin ja voitti mestaruuden otteluvoitoin 4–2. Doughty oli pudotuspelien 2012 eniten pisteitä tehnyt puolustaja tehtyään 16 tehopistettä, neljä maalia ja 12 syöttöpistettä, 20:ssä ottelussa. Doughty on ollut NHL:ssä vuodesta 2019 asti liigan toiseksi parhaiten palkattu puolustaja 11 miljoonaa dollaria kaudessa takaavalla sopimuksella, heti Erik Karlssonin 11 miljoonan ja 500 000 dollarin sopimuksen jälkeen.*lähde?*

### Maajoukkue

Doughty oli voittamassa kultaa jääkiekon nuorten maailmanmestaruuskilpailuissa 2008, jotka pelattiin Tšekissä. Hänet nimettiin turnauksen parhaaksi puolustajaksi. Doughty pelasi ensimmäiset miesten jääkiekon maailmanmestaruuskilpailunsa vuonna 2009 Sveitsissä. Hän teki turnauksessa seitsemän tehopistettä, maalin ja kuusi syöttöpistettä, ja oli voittamassa hopeaa. Vuonna 2010 hän edusti Kanadaa Vancouverin talviolympialaisten jääkiekkoturnauksessa. Hän teki kaksi tehopistettä seitsemässä ottelussa, molemmat syöttöpisteitä, ja oli voittamassa olympiakultaa.

Tilastot
--------

|   |   | Runkosarja |   | Pudotuspelit |   | Palkinnot |   | Arvokisat |
| --- | --- | --- | --- | --- | --- | --- | --- | --- |
| Kausi | Joukkue | Liiga | O | M | S | Pist. | RM | O | M | S | Pist. | RM |   |   |   |   |   |   | Turnaus | O | M | S | Pist. | RM |
| 2005–2006 | Guelph Storm | OHL | 65 | 5 | 28 | 33 | 40 | 14 | 0 | 13 | 13 | 18 |
| 2006–2007 | Guelph Storm | OHL | 67 | 21 | 53 | 74 | 76 | 4 | 2 | 3 | 5 | 8 | Ykköstähdistö |
| 2007–2008 | Guelph Storm | OHL | 58 | 13 | 37 | 50 | 68 | 10 | 3 | 6 | 9 | 14 | Ykköstähdistö |  |  |  |  |  | JMM | 7 | 0 | 4 | 4 | 0 | Ykköstähdistö |
| 2008–2009 | Los Angeles Kings | NHL | 81 | 6 | 21 | 27 | 56 | – | – | – | – | – |  |  |  |  |  |  | MM | 9 | 1 | 6 | 7 | 4 |
| 2009–2010 | Los Angeles Kings | NHL | 82 | 16 | 43 | 59 | 54 | 6 | 3 | 4 | 7 | 4 | Kakkostähdistö |  |  |  |  |  | OK | 7 | 0 | 2 | 2 | 2 |
| 2010–2011 | Los Angeles Kings | NHL | 76 | 11 | 29 | 40 | 68 | 6 | 2 | 2 | 4 | 8 |
| 2011–2012 | Los Angeles Kings | NHL | 77 | 10 | 26 | 36 | 69 | 20 | 4 | 12 | 16 | 14 | Stanley Cup |
| 2012–2013 | Los Angeles Kings | NHL | 48 | 6 | 16 | 22 | 36 | 18 | 2 | 3 | 5 | 8 |
| 2013–2014 | Los Angeles Kings | NHL | 78 | 10 | 27 | 37 | 64 | 26 | 5 | 13 | 18 | 30 | Stanley Cup |  |  |  |  |  | OK | 6 | 4 | 2 | 6 | 0 |
| 2014–2015 | Los Angeles Kings | NHL | 82 | 7 | 39 | 46 | 56 | – | – | – | – | – | Kakkostähdistö |
| 2015–2016 | Los Angeles Kings | NHL | 82 | 14 | 37 | 51 | 52 | 5 | 0 | 1 | 1 | 2 | James Norris Trophy | Ykköstähdistö |
| 2016–2017 | Los Angeles Kings | NHL | 82 | 12 | 32 | 44 | 46 | – | – | – | – | – |  |  |  |  |  |  | WCup | 6 | 0 | 2 | 2 | 2 |
| 2017–2018 | Los Angeles Kings | NHL | 82 | 10 | 50 | 60 | 54 | 3 | 0 | 0 | 0 | Ykköstähdistö |
| 2018–2019 | Los Angeles Kings | NHL | 82 | 8 | 37 | 45 | 44 | – | – | – | – | – |
| 2019–2020 | Los Angeles Kings | NHL | 67 | 7 | 28 | 35 | 36 | – | – | – | – | – |
| 2020–2021 | Los Angeles Kings | NHL | 56 | 8 | 26 | 34 | 26 | – | – | – | – | – |
| 2021–2022 | Los Angeles Kings | NHL | 39 | 7 | 24 | 31 | 30 | – | – | – | – | – |
| 2022–2023 | Los Angeles Kings | NHL | 81 | 9 | 43 | 52 | 34 | 6 | 0 | 3 | 3 | 4 |
| 15 kautta | yhteensä | NHL | 1095 | 141 | 478 | 619 | 725 | 90 | 16 | 38 | 54 | 70 |

Lähteet
-------

* Drew Doughty The Internet Hockey Databasessa (englanniksi)
* Doughty Los Angeles Kingsin verkkosivuilla (englanniksi)

### Viitteet

1. 1 2 3 4  Drew Doughty Legends of Hockey -sivustolla (englanniksi)
2. ↑  OHL:n puolustajien pistepörssi 2006–2007 *ontariohockeyleague.com*. Viitattu 26.10.2008. (englanniksi)[vanhentunut linkki]
3. ↑  Doughty named OHL Defenceman of the Year *ontariohockeyleague.com*.  29.4.2008. Viitattu 12.6.2012. (englanniksi)
4. 1 2 3  Drew Doughty – Bio *LAKings.com*. Viitattu 12.6.2012. (englanniksi)
5. ↑  Colorado Avalanche at Los Angeles Kings Box Score, October 20, 2008 *Hockey-Reference.com*. Viitattu 12.6.2012. (englanniksi)
6. ↑  NHL:n tulokkaiden jääaikatilasto 2008–2009 *NHL.com.* Viitattu 27.11.2009. (englanniksi)
7. ↑  Los Angeles Kingsin jääaikatilasto 2008–2009 *NHL.com.* Viitattu 12.6.2012. (englanniksi)
8. ↑  L.A. Kings win their first Stanley Cup *CBS News*.  11.6.2012. Viitattu 12.6.2012. (englanniksi)
9. ↑  NHL:n puolustajien pistepörssi pudotuspeleissä 2012 *NHL.com.* Viitattu 12.6.2012. (englanniksi)
10. ↑  Radulovista sankari – MM-finaali minuutti minuutilta *yle.fi*.  10.5.2009. Viitattu 27.11.2009.


|  |  |  |
| --- | --- | --- |
| Edeltäjä:**Erik Karlsson** | **James Norris Memorial Trophyn voittaja**2016 | Seuraaja:**Brent Burns** |